Asem ophou duur tot in laaste kragmetings | Maroela Media
Die kollig sal die skerpste val op Vrydag se kragmetings tussen die Goue Leeus-vyftiental en die Blou Bulle in Soweto, en tussen die vyftientalle van die Vrystaat en die Sharks in Bloemfontein; en dié Saterdag tussen die Boland en die OP Kings op Bredasdorp.
Die Leeus is die gunsteling om die Noord-wedstryd in die Orlandostadion te wen, maar kan die Bulle geheel en al buite rekening gelaat word?
Die Bloues verkeer in die onbenydenswaardige posisie dat hulle, in geval hulle verloor, dit met sewe of minder punte moet doen en steeds vier drieë moet druk om twee bonuspunte te behaal. Dis al manier waarop hulle dalk die Pumas se aanslag op die tweede plek kan afweer.
Die Pumas sal op hul beurt sover as moontlik in Nelspruit teen die Valke wil wen, in geval punteverskil nodig is om 'n gelykop ligastand met die Bulle te besleg.
Wen die Bulle met 'n bonuspunt teen die Leeus kan hulle selfs eerste eindig, mits die Leeus nie self 'n bonuspunt kry nie
Die tuisveldvoordeel tel die sterkste in die Vrystaat se guns wanneer hy die tweede geplaaste Sharks in die Vrystaatstadion aandurf. Die besoekers sal egter nie eens aan 'n nederlaag wil dink nie, en hierdie kan 'n uiters mededingende wedstryd oplewer.
Op Bredasdorp kan die Boland 'n wisselvallige seisoen tot 'n hoogtepunt voer met 'n bonuspuntsege teen die OP Kings, wat die Boland in die tweede plek op die punteleer kan vestig omdat hy reeds met 'n beter punteverskil as Grens spog.
Die OP het tot dusver 'n redelike goeie seisoen ervaar, en kan met 'n kortkop as die gunsteling beskou word.
♦ Die Westelike Provinsie (Suid) en Griekwas (Sentraal) is reeds van kwarteindstryde tuis verseker.
Die WP speel op die Bridgton-sportterrein op Oudtshoorn teen die segelose Suidwestelike Distrikte, en daar heers waarskynlik groter belangstelling in die voorwedstryd tussen die voorlopers in die SWD se Premierliga, Progress (George) en Bridgton (Oudsthoorn).
Die twee klubs het tans eweveel ligapunte, maar Progress is op grond van 'n beter punteverskil eerste geplaas.
Griekwas speel in die Griekwastadion in Kimberley teen die Luiperds, en tensy die besoekers met 72 of meer punte wen, sal die uitslag nie juis 'n uitwerking op die kwarteindbepalings hê nie.
Die houers van die twee beste derde plekke sal ook aan die kwarteindronde deelneem, en dit lyk of hulle uit die Noord- en Sentrale Afdelings sal spruit.